Drapsalarm i Arboga: - Observert rød bil ved åstedet
Politiet er fortsatt usikker på om moren og barnet er drept, men ifølge Aftonbladet blir mistanken om et dobbeltdrap stadig sterkere. Avisen har vært i kontakt med taxisjåføren Ulf Johansson som har sett en rød bil parkert utenfor huset i Arboga i helgen. - Jeg jobbet nattskift i helgen og da har jeg sett den bilen stå parkert fremfor huset, sier Johansson til Aftonbladet. Bilen skal ifølge avisen være norskregistrert. Både Johansson og en kollega så bilen, som skal ha stått utenfor huset fram til søndag ved 14-tiden. Johanssen har avgitt forklaring til politiet, som ikke vil kommentere tipset. - Vi har fått inn en rekke tips, og vi vil gjerne ha flere. Saken er under etterfoskning og alle observasjoner er interessante, sier pressekontakt Terje Lund hos politiet i Västmanland.Politiet opplyste i går at kvinnens eksjæreste, som ble dømt for å ha mishandlet henne i 2010, er interessant i etterforskningen. Svensk politi opplyser at de har kontroll på mannen, og at norsk politi har bistått med dette. - Han er faren til det døde barnet og skal avhøres i dag. Han er ikke mistenkt for noe. Mistanken om vi har med et drap å gjøre har verken blitt svekket eller styrket, sier politiets talsmann, Åsa Hedin.I 2010 ble hennes daværende kjæreste i Sverige dømt for å ha mishandlet henne og kommet med drapstrusler. - Jeg skal drepe deg, sa han ifølge tingrettsdommen. De to ble ifølge dommen kjærester i 2005, og han skal inntil nylig ha vært på besøk i hennes leilighet i Arboga, får VG opplyst. - I og med at vi har innledet drapsetterforskning er personer i kvinnens krets interessante, sier polititalsmann Terje Lund på generelt grunnlag. Mandag undersøkte krimteknikere åstedet. En rettslege har også undersøkt kvinnen og datteren for å finne dødsårsak, men resultatene er foreløpig ikke klare. - Vi venter fortsatt på svar fra rettslegen. Men resultater fra undersøkelser kommer nok tidligst i morgen, sier Hedin. Den norske kvinnen og spedbarnet ble funnet død i sengen i deres leilighet ved 11-tiden mandag.
Vitner forteller at de har sett en rød bil parkert utenfor huset der den norske moren (38) og hennes datter ble funnet død.